KOMISIJAS PAZIŅOJUMS EIROPAS PARLAMENTAM UN PADOMEI Bijušā Komisijas veikala Economat līdzekļu daļēja pārdale /* COM/2011/0891 galīgā redakcija */





1. Ievads Komisija 2008. gada novembrī pieņēma lēmumu[1] piešķirt bijušā veikala Economat darbības rezultātā radušos uzkrājumus un uzkrātos procentus četriem specifiskiem projektiem, kas paredzēti sociālām darbībām un sniedz labumu ES iestāžu darbiniekiem, sadalot attiecīgās summas šādi: - atbalsts bērnu ar invaliditāti integrācijai dienas aprūpes iestādēs (EUR 100 000); - sporta centra Overijse modernizācija (EUR 500 000); - infrastruktūra darba apstākļu uzlabošanai Eiropas kvartālā (EUR 600 000); - ieguldījums Eiropas Parlamenta fiziskās sagatavotības centrā (EUR 1 500 000). 2008. gada jūnijā iepriekš minētie uzkrājumi sasniedza precīzi EUR 2 733 356, un faktiskajā attiecīgo kontu slēgšanas brīdī 2009. gada aprīlī tie bija EUR 2 839 914,96. Šī summa tika reģistrēta kā piešķirtie ieņēmumi. Pirmajam projektam (atbalsts bērnu ar invaliditāti integrācijai dienas aprūpes iestādēs) paredzētie līdzekļi jau ir piešķirti un izmantoti. Trešajam projektam (infrastruktūra darba apstākļu uzlabošanai Eiropas kvartālā) paredzētie līdzekļi ir piešķirti darbiem, par kuriem ir saņemta būvatļauja. Eiropas Parlamenta projekts (EUR 1 500 000) ir kļuvis neiespējams, kopš Parlaments 2009. gadā pieņēma lēmumu neturpināt šo projektu tā sākotnējā veidā, un šī summa ir pārnesta kopš 2009. gada. Rezultātā jaunam projektam ir pieejami EUR 1 639 914,96; šo summu veido EUR 1 500 000 no Parlamenta projekta un EUR 139 914,96, kas atbilst atšķirībai starp faktisko, no bijušā veikala Economat kontiem iegūto summu (EUR 2 839 914,96), un kopsummu, kas bija paredzēta 2008. gada paziņojumā noteiktajiem projektiem. Ņemot vērā iepriekš minētos apstākļus, šā paziņojuma nolūks ir informēt Eiropas Parlamentu un Padomi par grozījumiem, kuri attiecas uz bijušā veikala Economat neizmantoto līdzekļu piešķiršanu, kas tika noteikta saskaņā ar 2008. gada paziņojumu. 2. Parlamenta fiziskās sagatavotības centra projekta apmēra samazinājums 2009. gada vasarā Komisija tika informēta par Eiropas Parlamenta Prezidija lēmumu tik ievērojami samazināt projekta apmēru, ka Komisijas ieguldījums vairs nebija nepieciešams. Komisijas dienesti 2009. gada septembrī šo lēmumu pieņēma zināšanai un paziņoja Parlamenta administrācijai, ka 1,5 miljoni euro tiks izmantoti citos nolūkos. 3. Centra OVERIJSE ATJAUNOšANA Centra Overijse (Komisijas īpašums kopš 1974. gada) atjaunošanas ideju atbalsta personāla pārstāvji, un tā ir paredzēta vairākos Komisijas rīcības plānos. Tomēr budžeta līdzekļu trūkuma dēļ un saistībā ar zemes izmantošanas plāna grozījumu, ko vietējās iestādes veica 2009. gadā, attīstības plāni netika īstenoti, kā rezultātā atjaunošana aizkavējās. 2011. gada sākumā tika uzsākts un šobrīd tiek īstenots pētījums par jaunu projektu, ņemot vērā zemes izmantošanas plāna noteiktos papildu ierobežojumus. Saskaņā ar projektu ir paredzēts uzcelt jaunu ēku (sportam un sociāliem pasākumiem, tostarp ar sanitārajām labierīcībām, kas vajadzīgas sporta centram) un ļaut izmantot centru bērnu dienas aprūpes pasākumiem Lieldienu un vasaras brīvdienās (kā bērnu aprūpes iestādi[2]), aizstāt divas esošās ēkas, kas ir pilnīgi novecojušas, labiekārtot ēku apkārtni, remontēt galveno ēku (t. i., pielāgot to stingrākiem enerģijas patēriņa standartiem) un centra teritorijā atjaunot un izveidot dažādas sporta iekārtas. No bijušā veikala Economat kontiem pieejamie līdzekļi, jo īpaši tie, kas bija paredzēti kā ieguldījums Eiropas Parlamenta fiziskās sagatavotības centrā, tiktu piešķirti konkrētam projektam centra Overijse atjaunošanas ietvaros. Jaunā Overijse atjaunošanas plāna galvenais mērķis ir sniegt Lieldienu un vasaras brīvdienās bērnu dienas aprūpes pakalpojumus, kas pieejami visiem ES iestāžu darbiniekiem, radīt pievienoto vērtību šim centram, samazināt darbības izmaksas, cita starpā ieviešot modernus apkures un ventilācijas risinājumus, pielāgot centru mūsdienu standartiem un jo īpaši - nodrošināt bērniem gan kvalitatīvā, gan kvantitatīvā ziņā piemērotus pasākumus gan brīvdabā, gan telpās (bērnu dienas aprūpe Lieldienu un vasaras skolas brīvdienās); - nodrošināt iespēju, ka saistītās organizācijas (piemēram, Eiropas skolas, kas pašlaik īrē līdzīgas telpas no trešām personām) par samaksu var izmantot šo centru savu sporta nedēļu organizēšanai; - nodrošināt, ka centrs ir pieejams cilvēkiem ar ierobežotām pārvietošanās spējām; - piedāvāt sporta un atpūtas telpas un iekārtas ES darbiniekiem, viņu bērniem un ģimenes locekļiem; - nodrošināt, ka centrs ir pieejams arī konkrētiem apmācības pasākumiem. Tāpēc ir paredzēts piešķirt visus pieejamos līdzekļus no bijušā veikala Economat darbības uzkrājumiem (EUR 1 639 914,96), kā arī sporta centra modernizācijai jau paredzētos EUR 500 000, lai finansētu Overijse atjaunošanas ieguldījumu izmaksas, galvenokārt saistībā ar iepriekš minēto konkrēto projektu bērnu dienas aprūpes nodrošināšanai. Saskaņā ar bijušā veikala Economat līdzekļu izmantošanas vispārējiem nosacījumiem, kas izklāstīti sākotnējā 2008. gada paziņojumā, šis konkrētais ieguldījums neprasīs papildu cilvēkresursus vai finanšu resursus. Izdevumi, kas vajadzīgi Komisijas īpašumu uzturēšanai pieņemamā stāvoklī un nekustamā īpašuma darbības izmaksām (apkope, energoizmaksas, drošība), arī turpmāk tiks segti no Komisijai piešķirtajiem esošajiem līdzekļiem. Jānorāda, ka līdzekļu faktiskā piešķiršana lielā mērā ir atkarīga no vēl saņemamām būvatļaujām. Kaut arī sākotnējie kontakti ar vietējām iestādēm neliecina par kādām īpašām grūtībām, rezultāts ir atkarīgs ne tikai no Komisijas dienestiem. Tas varētu vēl vairāk aizkavēt projektu, un nevar pilnībā izslēgt iespēju, ka pat varētu tikt apšaubīta projekta īstenojamība. Tāpēc ir lietderīgi jau šobrīd paredzēt līdzekļu iespējamu jaunu piešķīrumu citam sociālam projektam, ja būvatļauju izsniegšanas kavēšanās dēļ projekts tiktu apdraudēts. 4. Secinājumi Tiek ierosināts sporta centra atjaunošanai sākotnēji piešķirtos EUR 500 000 papildināt ar pieejamo summu EUR 1 639 914,96 apmērā, lai finansētu ar bērnu dienas aprūpi saistīto specifisko projektu centra Overijse atjaunošanas ietvaros (skatīt iepriekš). Jaunā projekta definēšanai, attiecīgo pētījumu veikšanai, būvatļauju saņemšanai un konkursu organizēšanai vajadzīgā laika rezultātā nebija iespējams izmantot summas, kas sākotnēji bija paredzētas 2009., 2010. un 2011. budžeta gadā. Šobrīd ir paredzams, ka līdzekļi saistībā ar jauno projektu tiks piešķirti 2012./2013. gadā. Atbilstoši Finanšu regulai (10. pants) neizmantotie līdzekļi tiks pārnesti uz nākamo(-ajiem) gadu(-iem). Komisija - atļauj piešķirt EUR 2 139 914,96 ar bērnu dienas aprūpi saistītajam konkrētajam projektam centra Overijse atjaunošanas ietvaros. Kompetentie dienesti veiks budžeta operācijas šā lēmuma īstenošanai; - ar šo informē Eiropas Parlamentu un Padomi par bijušā veikala Economat līdzekļu daļēju pārdali un par šo līdzekļu pārnešanas nepieciešamību; - piekrīt piešķirt līdzekļus citam projektam sociālajā jomā, ja ārēju iemeslu dēļ no Overijse projekta atteiktos (par to tiks iesniegts jauns paziņojums). [1] COM(2008) 692 galīgā redakcija, 2008. gada 12. novembris. [2] Vasaras un Lieldienu brīvdienās šis pakalpojums ir ļoti pieprasīts no darbinieku/vecāku puses, un to citādi nevar nodrošināt.